Արձանագրություն N4

29.12.2021թ. ք. Ստեփանավան

Ս/թ դեկտեմբերի 29-ին տեղի ունեցավ Ստեփանավան համայնքի ավագանու առաջին նստաշրջանի վերջին նիստը:

Նիստին մասնակցում էին 21 ավագանու անդամներից 19-ը, համայնքապետարանի աշխատակիցներ, բաժնի պետեր: Նիստին ներկա էր նաև Ստեփանավանի հայ առաքելական եկեղեցու սպասավոր տեր Մամբրեն: Նիստը վարում էր համայնքի ղեկավար ՝ Արմեն Գրիգորյանը: Նա ներկայացրեց օրակարգը.

* Հայաստանի Հանրապետության Լոռու մարզի Ստեփանավան համայնքի ավագանու կանոնակարգը հաստատելու մասին
* Հայաստանի Հանրապետության Լոռու մարզի Ստեփանավան համայնքի ղեկավարի առաջին տեղակալ նշանակելու մասին
* Հայաստանի Հանրապետության Լոռու մարզի Ստեփանավան համայնքի նորընտիր ավագանու խմբակցությունների ստեղծման մասին
* 2022 թվականի Ստեփանավան համայնքի բյուջեն հաստատելու մասին
* Հայաստանի Հանրապետության Լոռու մարզի Ստեփանավանի համայնքապետարանի աշխատակազմի կառուցվածքը, աշխատակիցների թվաքանակը, հաստիքացուցակը և պաշտոնային դրույքաչափերը հաստատելու մասին
* Ստեփանավան համայնքի տարածքում 2022թ. համար տեղական տուրքերի և վճարների դրույքաչափերը հաստատելու մասին
* ՀՀ Լոռու մարզի Ստեփանավան համայնքում գտնվող հողամասերի վարձակալության և կառուցապատման իրավունքով տրամադրման համար 2022 թ. վարձավճարների չափը հաստատելու մասին
* «Հայաստանի Հանրապետություն Լոռու մարզ Ստեփանավանի հաշվապահականհաշվառում» համայնքային ոչ առևտրային կազմակերպություն, կազմակերպության կանոնադրությունը, աշխատակիցների թվաքանակը, հաստիքացուցակը և պաշտոնային դրույքաչափերը հաստատելու մասին
* ՀՀ Լոռու մարզի Ստեփանավան համայնքի համայնքային ոչ առևտրային կազմակերպությունների հաստիքացուցակը, աշխատակիցների թվաքանակը և պաշտոնային դրույքաչափերը հաստատելու մասին
* ՀՀ Լոռու մարզի Ստեփանավան համայնքի «Ստեփանավանի Սոս Սարգսյանի անվան մշակույթի պալատ» և Ստեփանավան համայնքի թիվ 1, 3, 4 և «Ամալյա Կարապետյանի անվան թիվ 5» մանկապարտեզ համայնքային ոչ առևտրային կազմակերպությունների կանոնադրությունները հաստատելու մասին
* Հայաստանի Հանրապետության Լոռու մարզի Ստեփանավան համայնքի կամավոր խնդիրները, կամավոր խնդիրներին ուղղված սեփական լիազորությունները և դրանց լուծման իրականացման կարգը սահմանելու մասին
* Համայնքում տեղական ինքնակառավարմանը բնակիչների մասնակցության կարգը հաստատելու մասին
* Համայնքում հանրային բաց լսումների և քննարկումների կազմակերպման և անցկացման կարգը հաստատելու մասին
* Ստեփանավանի համայնքապետարանի և համայնքային ոչ առևտրային կազմակերպությունների 2020թ. և 2021թ. տարեկան գույքագրման արդյունքները հաստատելու մասին
* Հայաստանի Հանրապետության Լոռու մարզի Ստեփանավան համայնքի կազմում ընդգրկված Արմանիս բնակավայրի վարչական ղեկավարի նստավայրի մասին
* Համայնքի ղեկավարին կից խորհրդակցական մարմինների ձևավորման և գործունեության կարգը հաստատելու մասին
* «Ստեփանավան համայնքի կոմունալ սպասարկում և բարեկարգում» համայնքային ոչ առևտրային կազմակերպությանը շահագործման հանձնված տեխնիկայի վարձակալության վարձավճար սահմանելու մասին
* Ստեփանավան համայնքի ավագանու հերթական նիստի գումարման օրը սահմանելու մասին

Օրակարգի մասին առաջարկություններ չեղան, այն ընդունվեց միաձայն: Մինչև նիստի սկսելը տեր Մամբրեն օրհնության խոսք ասաց ավագանու անդամներին և ներկաներին, մաղթեց բեղմնավոր աշխատանք:

* ***Լսեցին՝ 06-Ա*** Հայաստանի Հանրապետության Լոռու մարզի Ստեփանավան համայնքի ավագանու կանոնակարգը հաստատելու մասին,

***Զեկուցողը՝*** Գ. Ղալաչյանը ներկայացրեց Ստեփանավան համայնքի ավագանու կանոնակարգը նոր խմբագրությամբ: Կանոնակարգում նշված են համայնքի ավագանու օրենքով սահմանված գործառույթները, նրանց իրավունքներն ու պարտականությունները: Համայնքի ավագանին 15 կողմ և 4 ձեռնպահ քվեարկության արդյունքներով հաստատեց կանոնակարգը:

* ***Լսեցին՝ 07-Ա*** Հայաստանի Հանրապետության Լոռու մարզի Ստեփանավան համայնքի ղեկավարի առաջին տեղակալ նշանակելու մասին

***Զեկուցողը՝*** Արմեն Գրիգորյանը առաջարկեց համայնքի ղեկավարի առաջին տեղակալի պաշտոնում ավագանու անդամ Հրահատ Աբրահամյանի թեկնածությունը: Համայնքի ավագանին միաձայն քվեարկեց Հրահատ Աբրահամյանի թեկնածությունը հաստատելու մասին:

***Լսեցին՝ 08-Ա*** Հայաստանի Հանրապետության Լոռու մարզի Ստեփանավան համայնքի նորընտիր ավագանու խմբակցությունների ստեղծման մասին:

***Զեկուցողը՝*** Գ. Ղալաչյանը նշեց, որ համամասնական ընտրակարգով նոյեմբերի 14-ին անցկացված ընտրությունների արդյունքով և թիվ 25 ընտրատարածքային ընտրական հանձնաժողովի 2021 թվականի թիվ 18-Ա որոշմամբ, 24.11.2021թ. թիվ 3 արձանագրությամբ 3 խմբակցություններ՝ «Քաղաքացիական պայմանագիր» խմբակցությունը , «Բարգավաճ Հայաստան» խմբակցությունը և «Հայ ազգային կոնգրես» խմբակցությունը հաղթող են ճանաչվել և 21 մանդատներ բաշխվել են 17, 3, 1 հարաբերակցությամբ: Խմբակցությունները ձևավորվում են 3 կուսակցությունների միջև: Առաջարկվում է ստեղծել 3 խմբակցություն՝ «Քաղաքացիական պայմանագիր» խմբակցություն, «Բարգավաճ Հայաստան» խմբակցություն և «Հայ ազգային կոնգրես» խմբակցություն:

Ավագանին միաձայն քվեարկեց:

* ***Լսեցին՝ 09-Ն*** 2022 թվականի Ստեփանավան համայնքի բյուջեն հաստատելու մասին

***Զեկուցողը՝*** Ն. Այվազյանը մանրամասն ներակայացրեց բյուջեն, նա նշեց, որ 2022թ. բյուջեն կազմել է

եկամուտների գծով – 661497.676 հազ. դրամ, որից

վարչական բյուջեի գծով – 661497.676 հազ. դրամ

վարչական բյուջեի պահուստային ֆոնդից ֆոնդային բյուջե կատարվող հատկացումներից մուտքեր – 56839.306 հազ. դրամ

ծախսերի գծով – 661497.676 հազ. դրամ, որից

վարչական բյուջեի գծով – 661497.676 հազ. դրամ, այդ թվում

համայնքի բյուջեի վարչական մասի պահուստային ֆոնդից ֆոնդային մաս կատարվող հատկացումներ – 56839.306 հազ. դրամ

դիֆիցիտը (պակասուրդը) 0.0 հազ. դրամ:

Համայնքի ավագանին միաձայն հաստատեց 2022թ. բյուջեն:

* ***Լսեցին՝ 10-Ա*** Հայաստանի Հանրապետության Լոռու մարզի Ստեփանավանի համայնքապետարանի աշխատակազմի կառուցվածքը, աշխատակիցների թվաքանակը, հաստիքացուցակը և պաշտոնային դրույքաչափերը հաստատելու և Հայաստանի Հանրապետության Լոռու մարզի Ստեփանավան համայնքի ավագանու 2020թ. փետրվարի 20-ի 11 Ա որոշմամբ ուժը կորցրած ճանաչելու մասին:

***Զեկուցողը՝*** Գ. Ղալաչյանը նշեց , որ համայանքապետարանի հաստիքացուցակում կատարվել են մի շարք կառուցվածքային փոփոխություններ, մասնավորապես կազմավորվել են բաժիններ, վերադասավորվել են համայանքային ծառայողներ, տեղի են ունեցել նաև հաստիքների կրճատում: Կրճատվել են պահակների 3 հաստիքներ, հավաքարարի 2 հաստիք, խորհրդականի, մամլո խոսնակի, տնտեսվարի, էլեկտրիկի հաստիքները: Նախկին 57 հաստիքային միավորի փոխարեն դարձել է 52 հաստիքային միավոր: Կրճատված աշխատակիցները կտեղավորվեն այլ աշխատանքի, նա նշեց նաև, որ ավելացել է մեկ վարչական ղեկավարի հաստիք:

Ավագանին 15 կողմ և 4 ձեռնպահ ձայներով հաստատեց համայնքապետարանի հաստիքացուցակը:

* ***Լսեցին՝ 11-Ն*** Ստեփանավան համայնքի տարածքում 2022թ. համար տեղական տուրքերի և վճարների դրույքաչափերը հաստատելու մասին:

***Զեկուցողը***՝ Ս. Գասպարյանը նշեց, որ 2022 թվականի համար տեղական տուրքերի և վճարների դրույքաչափերը չեն փոխվել: Առաջարկվեց դրույքաչափերը թողնել անփոփոխ: Համայնքի ավագանին միաձայն հաստատեց տեղական տուրքերի ու վճարների դրույքաչափերը 2022 թվականի համար:

* ***Լսեցին՝ 12-Ն*** ՀՀ Լոռու մարզի Ստեփանավան համայնքում գտնվող հողամասերի վարձակալության և կառուցապատման իրավունքով տրամադրման համար 2022 թ. վարձավճարների չափը հաստատելու մասին:

***Զեկուցողը***՝ Ս. Ֆրանգյանը նշեց, որ համայնքի սեփականությունը հանդիսացող հողամասերից օրենքով սահմանված կարգով կառուցապատմամբ և վարձակալության իրավունքով ավտոտնակ և այլ տնտեսական օբյեկտներ տեղադրելու համար իրականացված հողամասերի համար սահմանել վարձավճարի չափ՝ 1քմ-ի համար 400 դրամ: Համայնքի ավագանին միաձայն հաստատեց:

* ***Լսեցին՝ 13-Ա*** «Հայաստանի Հանրապետություն Լոռու մարզ Ստեփանավանի հաշվապահական հաշվառում» համայնքային ոչ առևտրային կազմակերպություն, կազմակերպության կանոնադրությունը, աշխատակիցների թվաքանակը, հաստիքացուցակը և պաշտոնային դրույքաչափերը հաստատելու մասին:

***Զեկուցողը***՝ Ն. Այվազյանը նշեց, որ գնումների գործընթացը և հաշվապահությունը արդյունավետ կազմակերպելու համար առաջարկվում է ձևավորել «Հաշվապահական հաշվառում» նոր ՀՈԱԿ որտեղ կկենտրոնացվեն բոլոր ՀՈԱԿ-ների հաշվապահությունները և գնումների գործընթացը: Քվեարկության արդյունքում համայնքի ավագանին միաձայն հաստատեց:

***Լսեցին՝ 14-Ա*** ՀՀ Լոռու մարզի Ստեփանավան համայնքի համայնքային ոչ առևտրային կազմակերպությունների հաստիքացուցակը, աշխատակիցների թվաքանակը և պաշտոնային դրույքաչափերը հաստատելու մասին:

***Զեկուցողը***՝ Գ. Ղալաչյանը նշեց, որ ՀՈԱԿ-ներում հիմնականում կրճատվել են պահակների հաստիքները, «Սոս Սարգսյան անվան մշակույթի պալատ» ՀՈԱԿ-ում ավելացել է պարուսույցի և թատերագետի հաստիք և «Կոմունալ սպասարկում և բարեկարգում» ՀՈԱԿ-ում փոխվել է հաստիքների անվանումները մնացած բոլոր ՀՈԱԿ-ներում այլ փոփոխություններ չկան: Համայնքի ավագանին միաձայն հաստատեց ՀՈԱԿ-ների հաստիքացուցակները:

***Լսեցին՝ 15-Ա*** ՀՀ Լոռու մարզի Ստեփանավան համայնքի «Ստեփանավանի Սոս Սարգսյանի անվան մշակույթի պալատ» և Ստեփանավան համայնքի թիվ 1, 3, 4 և «Ամալյա Կարապետյանի անվան թիվ 5 մանկապարտեզ» համայնքային ոչ առևտրային կազմակերպությունների կանոնադրությունները հաստատելու մասին:

***Զեկուցողը***՝ Մ. Վահրամյանը նշեց, որ ՀՀ կառավարության 08.04.2021թ. թիվ 515-Ն որոշմամբ հաստատվել է «Նախադպրոցական ուսումնական հաստատության օրինակելի կանոնադրություն» և անհրաժեշտ է փոխել մանկապարտեզների կանոնադրությունը: Փոփոխությունները կատարվում է հիմա, քանի որ համայնքի ավագանու լիազորությունները դադարեցված են եղել, իսկ նորընտիր ավագանու որոշմամբ «Անդրանիկ Մարգարյանի անվան մշակույթի պալատ» ՀՈԱԿ-ը անվանափոխվել է «Սոս Սարգսյանի անվան մշակույթի պալատ» ՀՈԱԿ-ի և բնականաբար պետք է փոխվի կանոնադրությունը: Ձեր հաստատմանն ենք ներկայացնում նշված ՀՈԱԿ-ների նոր խմբագրված կանոնադրությունները: Համայնքի ավագանին քվեարկեց միաձայն:

***Լսեցին՝ 16-Ա*** ՀՀ Լոռու մարզի Ստեփանավան խոշորացված համայնքի կամավոր խնդիրների, կամավոր խնդիրներին ուղղված սեփական լիազորությունները և դրանց լուծման իրականացման կարգը սահմանելու մասին:

***Զեկուցողը***՝ Գ. Ղալաչյանը նշեց, 2019թ-ի հունիսի 26-ի թիվ 49-Ա որոշմամբ “Հայաստանի Հանրապետության օրենսդրությամբ Ստեփանավան համայնքի ղեկավարին վերապաված կամավոր լիազորությունների իրականացման և դրանց համար անհրժեշտ ֆինանսական միջոցների հատկացման կարգը” պետք է հաստատել նոր համայնքի ավագանու որոշմամբ նախկինը ուժը կորցրած ճանաչելու պատճառով: Ըստ կարգի սոցիալական աջակցություն տրամադրվում է սոցիալապես անապահով ընտանիքներին, հաշմանդամություն ունեցող ընտանիքներին, ուսանողներին: Սոց. օգնությունը տրամադրվում է տարվա մեջ մեկ անգամ: Զեկուցողը մանրամասն ներկայացրեց սոցիալական աջակցություն տրամադրման կարգը ըստ նոր առաջարկվող խմբագրված կարգը.

Քվեարկության արդյունքում այն միաձայն հաստատվեց:

***Լսեցին՝ 17-Ա*** Համայնքում տեղական ինքնակառավարմանը բնակիչների մասնակցության կարգը սահմանելու մասին:

***Զեկուցողը***՝ Գ. Ղալաչյանը նշեց, որ օրենքով սահմանված կարգով հաստատման է ներկայացվում “Համայնքում տեղական ինքնակառավարմանը բնակիչների մասնակցության կարգը”: Նա մանրամասն ներկայացրեց կարգում նշված կետերը: Համայնքի ավագանին միաձայն հաստատեց:

***Լսեցին՝ 18-Ա*** Համայնքում հանրային բաց լսումների և քննարկումների կազմակերպման և անցկացման կարգը հաստատելու մասին:

***Զեկուցողը***՝ Գ. Ղալաչյանը նորից մանրամասն ներկայացրեց հանրային լսումների և քննարկումների կարգը: Համայնքի ավագանին միաձայն քվերակեց:

***Լսեցին՝ 19-Ա*** Ստեփանավանի համայնքապետարանի և համայնքային ոչ առևտրային կազմակերպությունների 2020թ. և 2021թ. տարեկան գույքագրման արդյունքները հաստատելու մասին:

***Զեկուցողը***՝ Գ. Ղալաչյանը նշեց, որ տարեկան գույքագրման արդյունքները հաստատելու համար բոլոր ՀՈԱԿ-ներում կատարվել են գույքագրման աշխատանքներ: Քանի որ 2020թ. գույքագրում կատարվել է, սակայն ավագանու բացակայության պատճառով չի հաստատվել, այժմ ներկայացվում է 2020 և 2021թ. տարեկան գույքագրման արդյունքները: Համայնքի ավագանին միաձայն հաստատեց 2020 և 2021 թթ.-ի գույքագրման արդյունքները:

***Լսեցին՝ 20-Ա*** ՀՀ Լոռու մարզի Ստեփանավան համայնքոի կազմում ընդգրկված Արմանիս բնակավայրի վարչական ղեկավարի նստավայր սահմանելու մասին:

***Զեկուցողը***՝ Գ. Ղալաչյանը նշեց, որ դեռևս 2017թ. համայնքների խոշորացման ժամանակ Ստեփանավան համայնքին միացել է նաև Արմանիս բնակավայրը: Արմանիս բնակավայրում աշխատանքները ճիշտ կազմակերպելու համար նպատակահարման է Արմանիսում ունենանալ վարչական ղեկավար և նստավայր սահմանել 2-րդ փողոց 13 շենք հասցեն, որը Արմանիսի դպրոցի շենքն է: Համայնքի ավագանին քվեարկեց միաձայն:

***Լսեցին՝ 21-Ա*** Համայնքի ղեկավարին կից խորհրդակցական մարմինների ձևավորման և գործունեության կարգը հաստատելու մասին:

***Զեկուցողը***՝ Գ. Ղալաչյանը նշեց, որ համայնքի ղեկավարին կից խորհրդակցական մարմինների ձևավորման համար պետք է հաստատվի այդ մարմինների գործունեության կարգը: Նա մանրամասն ներկայացրեց հանձնաժողովների գործունությունը և այդ կարգի մյուս պահանջները: Համայնքի ավագանին միաձայն հաստատեց:

***Լսեցին՝ 22-Ա*** «Ստեփանավան համայնքի կոմունալ սպասարկում և բարեկարգում» համայնքային ոչ առևտրային կազմակերպությանը շահագործման հանձնված տեխնիկայի վարձակալության վարձավճար սահմանելու մասին:

***Զեկուցողը***՝ Ա. Չերքեզյանը նշեց, ՀՈԱԿ-ին շահագործման հանձնված տեխնիկան նպատակահարմար է տրամադրել վարձակալությամբ և նշեց չափը՝ կոնկրետ JCB3CX բազմաֆունկցիոնալ էքսկավատորի համար 1 ժամը՝ 12000 ՀՀ դրամ, գրեյդերի համար 1 ժամը՝ 12000 ՀՀ դրամ, ՄԱԶ 551605-280 գործարքային համայնքից դուրս՝ 1 կմ 1000 ՀՀ դրամ, Զիլ՝ 1 ժամը 7000 ՀՀ դրամ: Համայնքի ավագանին քվեարկեց միաձայն:

***Լսեցին՝ 23-Ա*** Ստեփանավան համայնքի ավագանու երկրորդ նստաշրջանի գումարման օրը սահմանելու մասին

***Զեկուցողը***՝ Գ. Ղալաչյանը նշեց, համայնքի ավագանու առաջին նստաշրջանի վերջին նիստը ավարտվեց: Ըստ օրենքի 2-րդ նստաշրջանը սկսվում է 2022թ. փետրվարի երկրորդ երեքշաբթին: Համայնքի ավագանին որոշեց. Հաջորդ նիստը հրավիրել 2022թ. փետրվարի 8-ին, ժամը՝ 14:00-ին:

***Օրակարգը սպառվեց, նիստը ավարտեց իր աշխատանքը:***